Í fyrirhuguðu lagafrumvarpi er almenningur flokkaður undir helstu hagsmunaaðila . Leitað er eftir mati á áhrifum lagasetningar í samráðsgátt stjórnvalda . Þverpólitísk nefnd hefur verið að störfum frá vorinu 2018 , með fulltrúum allra flokka á Alþingi , tveimur fulltrúum Sambands íslenskra sveitarfélaga og svo sitt hvorum fulltrúanum frá forsætisráðuneytinu og umverfis - og auðlindaráðuneytinu . Nefndin komst meðal annars að þeirri niðurstöðu að mörk Hálendisþjóðgarðsins miðuðust við þjóðlendur í eigu ríkisins og svo þegar friðlýst landsvæði á miðhálendinu , en næði ekki inn á eignalönd . Þá er meðal annars gert ráð fyrir bílastæðagjöldum við þjóðgarðamiðstöðvar . Nefnd um Hálendisþjóðgarð Þverpólitísk nefnd hefur verið að störfum frá vorinu 2018 . • Óli Halldórsson , formaður , skipaður af umhverfis - og auðlindaráðherra án tilnefningar • Líneik Anna Sævarsdóttir , tilnefnd af þingflokki Framsóknarflokks , • Albertína Friðbjörg Elíasdóttir , tilnefnd af þingflokki Samfylkingar , • Halldóra Mogensen , tilnefnd af þingflokki Pírata , • Bergþór Ólason , tilnefndur af þingflokki Miðflokks , • Ólafur Ísleifsson , tilnefndur af þingflokki Flokks fólksins , • Hanna Katrín Friðriksson , tilnefnd af þingflokki Viðreisnar , • Steingrímur J. Sigfússon , tilnefndur af þingflokki Vinstrihreyfingar - græns framboðs , • Vilhjálmur Árnason , tilnefndur af þingflokki Sjálfstæðisflokks , • Valtýr Valtýsson og Dagbjört Jónsdóttir , tilnefnd af Sambandi íslenskra sveitarfélaga , • Margrét Hallgrímsdóttir , tilnefnd af forsætisráðuneyti . Í lýsingu á áformum um frumvarp um Hálendisþjóðgarð er vísað til þess að skýrsla Hagfræðistofnunar Háskólans í desmber síðastliðnum hefði haft þá niðurstöðu að friðlýsing hefði góð efnahagsleg áhrif . 40% af miðhálendinu er nú þegar friðað , einna helst innan Vatnajökulsþjóðgarðs , Þjórsárvera , Guðlaugstungna og Friðlands að Fjallabaki . Fyrirhugað lagafrumvarp beinist að því að friðlýsa þann hluta miðhálendisins sem er þjóðlenda og sem er í eigu íslenska ríkisins . Því var ákveðið að undanskilja þann hluta miðhálendisins sem ekki er í ríkiseigu , nema ef eigendur jarðanna kjósi sjálfir að vera hluti þjóðgarðs . „ Þá skapast tækifæri til að ráðstafa fjármunum í auknum mæli til innviðauppbyggingar á svæðinu sem m.a. er nauðsynleg til að fyrirbyggja að verðmæt svæði verði fyrir skemmdum af völdum ágangs vegna aukinnar aðsóknar ferðamanna . Ef vel er á málum haldið getur stofnun þjóðgarðs haft jákvæð áhrif á byggðaþróun og verið tekjuöflun fyrir atvinnustarfsemi í nærumhverfinu og á landsvísu , “ segir í lýsingu á áformunum um lagafrumvarp . Áformað er að Guðmundur Ingi Guðbrandsson , umhverfis - og auðlindaráðherra , leggi fram lagafrumvarpið á Alþingi næsta vor . Frestur til að skila inn athugasemdum við áformin er til 4. desember næstkomandi , en drög að frumvarpinu verður einnig kynnt í samráðsgátt .